Gegradueerdes, dit is hoe om jou leierskapstyl te ontwikkel - Solidariteit Wêreld LoopbaanSolidariteit Wêreld Loopbaan
Tuis › Artikels › Gegradueerdes, dit is hoe om jou leierskapstyl te ontwikkel
Gegradueerdes, dit is hoe om jou leierskapstyl te ontwikkel
Maandag | 01 Februarie | 2021
Gegradueerdes wat nuwe toetreders tot die wêreld van werk is, hoef nie eers die eerste sporte van die korporatiewe leer te begin klim voordat hulle hul persoonlike leierskapstyl begin ontwikkel nie
Die ontwikkeling van jou persoonlike stempel as 'n leier is 'n reis wat jy deur jou hele loopbaan sal onderneem, sê Emily Ostermeyer, 'n dosent in loopbaanontwikkeling en leierskapbeginsels.
"Hoe gouer jy begin, hoe beter," het Ostermeyer bygevoeg.
Moenie naboots nie
Wanneer 'n nuwe orkes liedjies uitvoer wat deur 'n ander groep bekend gemaak is, is die gehoor geneig om die nuwe weergawe van die liedjie deur die nuwe orkes met die oorspronklike te vergelyk en dit as futloos te ervaar. Dieselfde geld vir leierskap. Jy mag dalk leiers soos Elon Musk of Steve Jobs bewonder, maar as jy held naboots, kan dit as swakheid, onsekerheid en ongeïnspireerdheid beskou word. Jy moet jou persoonlike leierskapskenmerke opbou.
Boonop vereis die aksie van leierskap dat verskillende eienskappe geaktiveer moet word, afhangende van die konteks. Deur outentiek te wees, kan jy jou leierskaptaktiek op grond van die situasie aanpas.
Wees heeltemal eerlik met jouself oor jou sterk- en swakpunte. Watter leierseienskappe is van nature deel van jou? Waarmee sukkel jy? Miskien is jy iemand wat iets vinnig snap en wat vinnig kan reageer. Jy mag egter dalk kwaliteit prysgee ter wille van kwantiteit. Dalk het jy vertroue in die gehalte van jou voorstelle, maar jy sukkel om tydens 'n vergadering jou mening te lug of te beklemtoon wat jou bydrae is.
'n Mens val gewoonlik terug op jou natuurlike talente en gawes wanneer dit by leierskapstyl kom, sê Ostermeyer. In jou pogings om 'n groot leier te word, moet jy egter ook karaktertrekke ontwikkel waaroor jy nie van nature beskik nie.
Begryp die invloed van vooroordeel
Mense sal jou optrede altyd deur die filters van hul onbewuste vooroordele interpreteer, waarsku Ostermeyer. Jou gehoor se persepsies van jou leierskapstyl kan deur faktore soos geslag, ras en nasionaliteit beïnvloed word.
Vroue in leierskapposisies moet byvoorbeeld talle hindernisse te bowe kom. Hierdie realiteit word deur navorsing gesteun, sê Ostermeyer. "Vroue wat uiters bekwaam is, word dikwels as minder toeganklik beskou. Net so word vroulike leiers wat warmte en toeganklikheid uitstraal, moontlik as minder bekwaam beskou, en hierdie stryd is uniek aan die werkplek.
Navorsing toon egter duidelik dat onderbewuste houdings teengewerk kan word wanneer ander eerstehands aan bewyse van prestasies blootgestel word.